**Bibliotekos kviečia gyventojus stiprinti kritinio mąstymo raumenį**

**Kaip atpažinti propagandą ir dezinformaciją? Ar dirbtinis intelektas visada sako tiesą? Atsakymus į šiuos klausimus galite rasti užsukę į mokymus Lietuvos viešosiose bibliotekose ir spalio 24–31 dienomis dalyvaudami ketvirtą kartą organizuojamoje Medijų ir informacinio raštingumo (MIRKT) savaitėje.**

Žinanti, laiminga ir sumani visuomenė – tai Lietuvos bibliotekų šūkis, kviečiantis paskutinę spalio savaitę dalyvauti įvairiose nemokamose Medijų ir informacinio raštingumo savaitės veiklose. Jos išties labai įvairios: nuo rimtų diskusijų iki orientavimosi žygių ar virtualaus pabėgimo kambario. Visų renginių tikslas vienas – dar kartą priminti gyventojams, kad gebėjimas kritiškai vertinti informaciją, suprasti medijų poveikį ir atsakingai jomis naudotis yra būtinas kiekvienam – tiek darbe ir kasdieniame gyvenime, tiek dalyvaujant visuomenės ir kultūros procesuose.

2025 metų Medijų ir informacinio raštingumo programos koordinatorė, Vilniaus apskrities Adomo Mickevičiaus viešosios bibliotekos Regiono bibliotekų metodikos ir vadybos skyriaus vadovė Žydrūnė Tichanavičienė sako, kad ši iniciatyva kasmet suburia visos Lietuvos bibliotekų bendruomenes bendram tikslui – stiprinti gebėjimą atsakingai naudotis informacija ir medijomis, ugdyti kritinį mąstymą. „Gebėjimas atskirti tiesą nuo manipuliacijos šiandien yra ne prabanga, o būtinybė. Bibliotekos tampa vieta, kurioje žmonės gali saugiai mokytis, klausti ir atrasti patikimus informacijos šaltinius. Šių metų MIRKT savaitės programoje – mokymai, paskaitos ir diskusijos aktualiomis temomis, tokiomis kaip finansinis raštingumas, dirbtinis intelektas, autorių teisės, kritinis mąstymas ir istorinis raštingumas, taip pat orientavimosi žygis „Taigi viską žinau...“, interaktyvūs žaidimai ir finalinis MIRKT protmūšis su Pauliumi Ambrazevičiumi. Planuojant šių metų savaitės programą siekėme pasiūlyti jau tradicinėmis tampančias veiklas, padedančias stiprinti medijų raštingumo kompetencijas, kartu užtikrinančias, kad programa yra patraukli ir moksleiviams, ir suaugusiesiems“.

**Diskusijų maratonas penkiuose didžiausiuose miestuose**

Medijų ir informacinio raštingumo savaitės metu bibliotekose vyks įdomios paskaitos ir diskusijos, kurios negalintiems dalyvauti gyvai bus transliuojamos internetu Youtube platformoje youtube.com/@bibliotekavisiems. Jų metu bus kalbama autorių teisių, dirbtinio intelekto, kritinio mąstymo, propagandos bei dezinformacijos, kibernetinio saugumo temomis. Diskusijose dalyvaus įvairių sričių ekspertai – nuo technologijų ir finansų specialistų iki žurnalistų ir kultūros atstovų.

Spalio 23 d. 17.30 val. Šiaulių apskrities Povilo Višinskio viešojoje bibliotekoje vyks asmeninio finansų patarėjo, finansinio raštingumo tinklalaidžių vedėjo Artūro Rimkaus paskaita „Finansinis raštingumas: kaip valdyti asmeninį biudžetą?“

Spalio 24 d. 17.15 val. Panevėžio apskrities Gabrielės Petkevičaitės-Bitės viešojoje bibliotekoje į paskaitą-diskusiją „Kibernetinis saugumas šiandien: grėsmės, prevencija, atsakomybė“ kviečia kibernetinio saugumo ekspertas, IT specialistas Marius Pareščius.

Spalio 27 d. 17.30 val. Klaipėdos apskrities Ievos Simonaitytės viešojoje bibliotekoje vyks diskusija „Mano, KŪRĖJO, kūryba ir autorystė – ką turiu žinoti?“. Dalyvauja kompozitorė, atlikėja Raminta Naujanytė-Bjelle, rašytojas, leidybos agentas ir vertėjas Benas Bėrantas, moderatorė – komunikacijos ir personalo vadovė Ineta Bukelevičė.

Spalio 29 d. 17.30 val. Vilniaus apskrities Adomo Mickevičiaus viešojoje bibliotekoje visi laukiami diskusijoje „Dirbtinis intelektas – pasitikėti ar abejoti?“. Dalyvauja Vilniaus Universiteto Duomenų mokslo ir skaitmeninių technologijų instituto vyriausioji mokslo darbuotoja prof. dr. Olga Kurasova, komunikacijos specialistas, tinklaraštininkas Liutauras Ulevičius. Diskusiją moderuoja LRT radijo laidų vedėjas, žurnalistas Adomas Šimkus.

Spalio 30 d. 18.00 val. Ąžuolyno bibliotekoje Kaune Vytauto Didžiojo universiteto profesorius, humanitarinių mokslų daktaras istorikas Jonas Vaičenonis ir Kauno miesto muziejaus istorikas Simonas Jazavita kviečia į diskusiją istorinio raštingumo tema „Kai istorija slysta iš rankų“.

**Orientavimosi žygiai ir kitos įdomybės**

Vienas laukiamiausių ketvirtą kartą organizuojamos MIRKT savaitės veiklų – orientavimosi žygis „Taigi viską žinau...“. Jis spalio 17–31 d. vyksta beveik 50 Lietuvos miestų ir miestelių, starto pradžia – biblioteka. Žygio metu dalyviai ne tik atranda įdomių savo krašto vietų, bet ir pasitikrina žinias apie medijų ir informacinį raštingumą atsakinėdami į žygio programėlėje pateiktus klausimus. Kiekvienas žygeivis namo parsineš MIRKT savaitės suvenyrą. Sąrašą bibliotekų, kurios kviečia į orientavimosi žygius, rasite interneto svetainėje mirkt.bibliotekavisiems.lt.

Šioje interneto svetainėje rasite ir virtualų pabėgimo kambarį, skirtą patikrinti jūsų medijų ir informacinio raštingumo žinias. Žaisti galima kompiuteriu, planšete ar mobiliuoju telefonu. Virtualiame pabėgimo kambaryje teks įsijausti į veikėjo Ąžuolo vaidmenį ir pasistengti, jog į piktavalių rankas nepatektų asmeniniai vartotojų duomenys. Tam, kad taip neatsitiktų, reiks išspręsti užduotis, kurios slypi trijose virtualų pabėgimo kambarį sudarančiose erdvėse.

Spalio 25 dieną Kaune vyks MIRKT protmūšių finalas su Pauliumi Ambrazevičiumi. Pavasarį daugiau kaip 300 žaidėjų dalyvavo atrankiniuose protmūšiuose medijų ir informacinio raštingumo temomis dešimtyje Lietuvos bibliotekų. Geriausios komandos MIRKT protmūšių finale Kauno Ąžuolyno bibliotekoje lukštens klausimus apie medijas, autorių teises, dirbtinį intelektą ir pan.

MIRKT savaitės metu Utenos, Telšių, Alytaus, Klaipėdos, Šakių bibliotekose vyks žurnalistų ir medijų profesionalų kolektyvo NARA mokymai, skirti norintiems daugiau sužinoti apie atsakingą žurnalistiką ir norintiems pasimokyti kurti tinklalaides.

**Nemokami MIRKT mokymai bibliotekose**

Pasibaigus Medijų ir informacinio raštingumo savaitei Lietuvos viešosios bibliotekos ir toliau gyventojus visus metus kviečia į nemokamus mokymus medijų ir informacinio raštingumo mokymus autorių teisių, kritinio mąstymo, dirbtinio intelekto, kibernetinio saugumo, dezinformacijos atpažinimo temomis. Bibliotekų darbuotojai pastebi, kad kasdienybėje beveik visi gyventojai vienaip ar kitaip susiduria su klaidinančia informacija ar sukčiavimu. Todėl bibliotekose vykstančių mokymų ir renginių tikslas – padėti žmonėms įgyti žinių, kaip atpažinti netikras naujienas, patikimiau naudotis internetu ir tapti įžvalgiais informacijos vartotojais.

Kviečiame prisijungti prie žinančios, laimingos ir sumanios visuomenės kūrimo!

Pasaulinę MIRKT savaitę finansuoja Lietuvos Respublikos kultūros ministerija. Organizuoja Apskričių viešųjų bibliotekų asociacija, Lietuvos nacionalinė Martyno Mažvydo biblioteka, Lietuvos savivaldybių viešųjų bibliotekų asociacija, Lietuvos kolegijų bibliotekų asociacija. Informacinis partneris – LRT.

Apskričių viešųjų bibliotekų informacija